open-index/open-wikipedia-markdown huggingface dataset:
தேவப்பிரயாகை

**தேவப்பிரயாகை** (Devprayag) அல்லது **திருக்கண்டமென்னும் கடிநகர்** என்பது 108 வைணவத் திருத்தலங்களில் ஒன்றாகும். பெரியாழ்வாரால்பாடல் பெற்ற இத்தலம் உத்தராகண்டம் மாநிலத்தில் தெக்ரி கார்வால் மாவட்டத்தில் அமைந்துள்ளது. இத்தலம் ரிஷிகேசத்திலிருந்து பத்ரிநாத் செல்லும் வழியில் 45வது மைலில் கடல் மட்டத்திலிருந்து 1700 அடி உயரத்தில் அமைந்துள்ளது.

## தல வரலாறு
தேவப்பிரயாகையின் சிறப்பை பற்றி பாத்மபுராணம், மத்ஸயபுராணம், கூர்மபுராணம் அக்னிபுராணம் ஆகிய புராணங்களில் கூறப்பட்டுள்ளன. மிகச் சிறந்த யாகத்தை பிரம்மன் இங்கு துவங்கியதால் இவ்விடத்திற்கு பிராயாகை என்னும் பெயராயிற்று. திருமாலையே 
தேவனாக கருதி இவ்விடத்தில் யாகம் செய்யப்பட்டதால் தேவப்பிராயாகை என்றாயிற்று.

தேவேந்திரன் இந்த தேவப்பிரயாகையைப் பாதுகாக்கிறான். இங்குள்ள ஆலமரம் தான் ஊழிக் காலத்தில் அழியாமல் இருக்குமென்றும் அதன் இலையில்தான் பெருமாள் குழந்தையாக பள்ளிகொள்வார் என்றும் மத்ஸய புராணம் கூறுகிறது. இத்தலத்தில் வழிபாடியற்றுவதும் நீராடுவதும் ஒவ்வொரு இந்துவும் செய்ய வேண்டிய கடமையாகக் கருதப்படுகிறது.

## இறைவன், இறைவி
இத்தலத்தில் இறைவன் கிழக்கு நோக்கி நின்ற திருக்கோலத்தில் நீலமேகப் பெருமாள் (புருஷோத்தமன்)எனவும் வேணி மாதவன் என்றும் அழைக்கப்படுகிறான். இறைவியின் பெயர் புண்டரீக வல்லி, விமலா என்பனவாகும். தீர்த்தம் மங்கள தீர்த்தம், கங்கை நதி, பிரயாகை ஆகியன. விமானம் மங்கள விமானம் எனும் அமைப்பைச் சேர்ந்தது.

## சிறப்புகள்

பெரியாழ்வாரால் 10 பாக்களால் பாடல் பெற்ற இத்தலத்தில் தான் கங்கை ஆறும் யமுனை ஆறும் கலக்கின்றன அளகநந்தா ஆறும் பாகிரதி ஆறும் சங்கமிக்கின்றன. மேலும் சரஸ்வதி ஆறும் இவ்விடத்தில் கலப்பதால் இது பஞ்சப் பிரயாகை என அழைக்கப்படுகிறாது எனவே இங்கு வெள்ளப் பெருக்கும் நீரின் விரைவும் இங்கு திடீரென உண்டாகும். இத்தலத்திற்கருகிலேயே ஆஞ்சநேயர், கால பைரவர், மகாதேவர், பத்ரிநாதர் ஆகியோருக்கும் சன்னதிகள் உள்ளன. புராண இதிகாசங்களின்படி பிரம்மன், பரத்வாஜர், தசரதன் ஆகியோருடன் இராமனும் இங்கு தவமியற்றினார்கள். ஆழ்வாரால் பாடல் பெற்ற பெருமாளை இங்கு ரகுநாத்ஜி என்று அழைக்கிறார்கள். கங்கை, யமுனை, சரஸ்வதி இம்மூன்றும் கூடுமிடம் திரிவேணியாகும்.

## மேற்கோள்கள்

பகுப்பு:108 திவ்ய தேசங்கள்
 பகுப்பு:உத்தராகண்டம்
தளகதிர் படம்

**தளகதிர் படவியல்** (*Tomography*) என்பது ஒரு தளத்திலுள்ள உடலுறுப்புகளை தெளிவாக அதன் குறுக்கு வெட்டுத் தோற்றமாகக் காணத்துணை செய்யும் ஒரு புதுமையான கருவியாகும். கணினியின் துணையுடன் செயல் படுவதால் இது கணினிதுணையுடனான கதிர்படம் (Computer assisted tomogramm ) என அறியப்பட்டது.இன்று எளிமையாக கணினி தளகதிர்படம் என அறியப்படுகிறது.உடலினைக் குறுக்காக சிறு துண்டாக வெட்டினால் எவ்வாறு இருக்குமோ அப்படிப்பட்ட ஒரு துண்டின் படமாகும். பாசிட்ரான் உமிழ்வு தளக்கதிர் படமும் Positron emission tomogramm ) காந்த ஒத்ததிர்வு படமும் ( Magnetic resonance image) கூட தளகதிர் படங்களே.

பொதுவாக முப்பரிமாணத்தில் உள்ள உறுப்புகளை இரு பரிமாணத்தில் எக்சு கதிர் படமாகப் பெறும்போது, வெவ்வேறு உறுப்புகளின் படிமங்கள் ஒன்றன் மேல் ஒன்று விழுவதால் படம் தெளிவில்லாமல் போய்விடுகிறது. இந்தச் சிக்கலைத் தவிர்க்க, உடலில் ஒரு தளத்தில் இருக்கும் உறுப்பை மட்டும் தெளிவாக படம் எடுக்கும் முறை **தளகதிர் படவியல்** (*Tomography*) என்றும், படம் **தளகதிர் படம்** (*Tomogram*) அழைக்கப்படுகிறது. இப்பொழுது இம்முறையைப் பயன்படுத்தும் கணினியுடன் செயல்படும் கருவிகள் (CT) உள்ளன. மேலும் காந்த ஒத்ததிர்வு படமுறை (Magnetic Resonance Imaging), மீயொலி (Ultrasound), பாசிட்ரான் உமிழ்வு தளபடமுறை (Positron emission tomography-PET), ஒற்றை ஒளியன் உமிழ்வு தளபடமுறை (Single photon emission tomography-SPECT ) என்று பல கருவிகள் உள்ளன.

பகுப்பு:மருத்துவப் படிமவியல்
மேரி கென்னத் கெல்லர்

அருட்சகோதரி **மேரி கென்னத் கெல்லர்** (1914?&ndash;1985) கணினி அறிவியலில் முனைவர் பட்டம் பெற்ற முதல் அமெரிக்க பெண்மணியாவார். 1965ஆம் ஆண்டு விஸ்கொன்சின் பல்கலைக்கழகத்தில் "Inductive Inference on Computer Generated Patterns." என்னும் தலைப்பின் கீழ் செய்த ஆய்வுக்காக முனைவர் பட்டம் பெற்றார்.

*அன்பின் சகோதரிகள்* என்னும் கத்தோலிக்கத் துறவற சபையில் இணைந்து 1940ஆம் ஆண்டு தனது துறவற வாக்குறுதியினை அளித்தார். அதன் பின்னர் கணித அறிவியலில் இளங்கலையும் (B.S. in Mathematics), மேலும் கணிதம் மற்றும் இயற்பியலில் முதுகலையும் (M.S. in Mathematics and Physics) தேபால் பல்கலைக்கழகத்தில் பயின்று பட்டம் பெற்றார். டார்த்மவுன்ட் கல்லூரியில் பயிலும் போது, அக்காலத்தில் ஆண்கள் மட்டுமே செய்யக்கூடியதாகக் கருதப்பட்ட, கணினித் துறையில் பேசிக் நிரலாக்க மொழியினை உருவாக்க ஊதவினார்.

1965ஆம் ஆண்டு முனைவர் பட்டம் பெற்ற பின், ஐயோவா கிளார்க் கல்லூரியில் கணினி அறிவியல் துறையினை நிறுவி அதன் இயக்குநராக இருபது ஆண்டுகளுக்குப் பதவி வகித்தார். இந்த கிளார்க் கல்லூரியில் இப்போது *கெல்லர் கணினி மையம் மற்றும் தகவல் சேவை மையம்*, இவர் பெயரால் நிறுவப்பட்டு கல்லூரி மாணவர்கள், ஆசிரியர்கள் மற்றும் அலுவலர்களுக்குக் கணினி மற்றும் தொலைத்தொடர்பு துறையில் பயிர்ச்சி அளிக்கின்றது. இக்கல்லூரியில் இவரின் பெயர் கொண்டு, "Mary Kenneth Keller Computer Science Scholarship" கல்வி ஊக்கத்தொகை மாணாக்கருக்கு வழங்கப்படுகின்றது.

கணினி அறிவியல் பற்றி இவர் நான்கு புத்தகங்கள் எழுதியுள்ளார்.

## மேற்கோள்கள்

பகுப்பு:1914 பிறப்புகள்
பகுப்பு:1985 இறப்புகள்
பகுப்பு:அமெரிக்க எழுத்தாளர்கள்
பகுப்பு:கத்தோலிக்க அருட்சகோதரிகள்
பகுப்பு:அமெரிக்கக் கணினியியலாளர்கள்
பகுப்பு:பெண் கணினியியலாளர்கள்
பகுப்பு:அமெரிக்க கிறித்தவர்கள்
பகுப்பு:1913 பிறப்புகள்
வேப்பந்தட்டை

**வேப்பந்தட்டை** (Veppanthattai)  இந்தியாவின் தமிழ்நாடு மாநிலத்தில் அமைந்துள்ள பெரம்பலூர் மாவட்டத்திலுள்ள, வேப்பந்தட்டை வட்டம் மற்றும்  வேப்பந்தட்டை ஊராட்சி ஒன்றியம் ஆகியவற்றின் நிர்வாகத் தலைமையிட ஊராகும். 2011ஆம் ஆண்டின் மக்கள்தொகை கணக்கெடுப்பின்  படி, வேப்பந்தட்டையின் மக்கட்தொகை 3373 ஆகும்.  வேப்பந்தட்டை நகரம் முந்தைய திருச்சிராப்பள்ளி மாவட்டத்தில் ஒரு பகுதியாக இருந்தது.

## மேற்கோள்கள்

பகுப்பு:பெரம்பலூர் மாவட்ட ஊராட்சிகள்
பகுப்பு:பெரம்பலூர் மாவட்டத்திலுள்ள கிராமங்கள்
பெருக்க மரம்

**பெருக்க மரம்** அல்லது **பப்பரப்புளிய மரம்**  (*Baobab*) என்பது *அடன்சோனியா* (*Adansonia*) எனப்படும் பேரினத்தைச் சேர்ந்த மரமாகும். பெருக்க மரத்தில் ஒன்பது இனங்கள் உள்ளன. அதில் ஆறு இனங்கள் மடகசுகருக்குச் சொந்தமானவை. இரண்டு இனங்கள் ஆப்பிரிக்காவுக்கும் அரேபிய தீபகற்பத்திற்கும், இன்னொன்று ஆத்திரேலியாவிற்கும் சொந்தமானதாகும். இது ஐந்து முதல் முப்பது மீட்டர் உயரத்திற்கு வளரக்கூடியது. ஏழு முதல் பதினோரு மீட்டர் விட்டம் கொண்டது.

## நீர் சேமிப்பு
பெருக்க மரங்கள் தமது உடற்பகுதியில் சுமார் 120000 லீட்டர் நீரை சேமித்து வைக்கக்கூடியது. இந்த இசைவாக்கம் கடுமையான வறட்சியை தாங்குவதற்காகும்.

## இலங்கையில் பெருக்க மரம்
பாவோபாப் மரங்கள் அராபிய வணிகர்களால் இலங்கைக்குக் கொண்டு வரப்பட்டன. இலங்கையில் இம்மரங்கள் 40க்கும் அதிகமாக காணப்படுகிறது. அதில் மன்னாரிலும், நெடுந்தீவிலும், வில்பத்திலும் உள்ளன மிகவும் பிரபலமானது .

## வெளி இணைப்புகள்
* மரங்களில் ஓர் அதிசயம்!﻿ 
## மேற்கோள்களும் குறிப்புகளும்

பகுப்பு:மரங்கள்
பகுப்பு:தாவரப் பேரினங்கள்
நிருத்தம் (பரதநாட்டியம்)

**நிருத்தம்**  என்பது பரதநாட்டியத்தில் சுத்த நடனம் ஆகும். இது உடல் அழகையும், உடலின் அழகிய அசைவுகளையும், தாளத்தின் மிக நுணுக்கமான அளவைகளையும், கைகள், விரல்களின் அழகான முத்திரைகளையும், பாதஜால வித்தைகளையும் இசை, அதன் தாள மெல்லின வல்லினங்களையும் உருவகப்படுத்தும் ஒரு கலையாகும். 
## சிறப்பு
நிருத்தத்தில் தலையிலிருந்து பாதம் வரை உடலின் எல்லா உறுப்புக்களும் அழகுற இயங்குகின்றன. இக்கலை நாட்டியத்தின் ஒரு பெரும் பகுதியாக அமைந்துள்ளது. பரதநாட்டியத்தில் நிருத்தம் தெரியாதவர்கள் இருக்க மாட்டார்கள். போர் புரிதல், தேரோட்டம் என்பன நிருத்தத்திலேயே அவதரிக்கப்பட்டன. நிருத்தம் பிரத்தியேக கருத்து ஒன்றும் வெளிப்படுத்தப்படாமல், கலாரசனைக்காக ஆடப்படுவதால் மிகவும் சுலபமாக எல்லோராலும் ரசிக்கப்படக் கூடியது. இந்நடனம் காண்பவர் மனதை கவர்வது மட்டுமல்லாது, நடனம் ஆடுவோரையும் மிக மென்மையான நிலைக்கு அழைத்துச் செல்லும் தன்மை வாய்ந்தது. நடனத்தில் சிருங்கார ரசம் நிறைந்த காட்சிகளில் நிருத்தம் இன்றியமையாத ஒரு அம்சமாகும். நாட்டியத்தின் ஆரம்பத்தில் ஆராதனை நிகழ்வதை பூர்வாங்கம் என்பர். இதன் விசேட நிகழ்ச்சி நிருத்தமாகும்.

## முதல் நிகழ்த்தப்படல்
தேவர்களையும், அசுரர்களையும், மூதாதையரின் ஆத்மாக்களையும் திருப்திப்படுத்த முதலில் நிருத்தம் நிகழ்த்தப்பட்டதாகக் கருதப்படுகிறது.

## மேற்கோள்களும் குறிப்புகளும்

## வெளியிணைப்புகள்
# நிருத்தத்திற்கு உதாரணம்

பகுப்பு:பரதநாட்டிய உட்பிரிவுகள்
ஸிங்காகர்ஷிதகம்

**சிங்காகர்சிதகம்** அல்லது **ஸிங்காகர்ஷிதகம்** என்பது சிவபெருமானின் நூற்றியெட்டுத் தாண்டவங்களுள் ஒன்றாகும்.  இக்கரணம் பரதநாட்டியத்தில் இடம்பெறுகின்ற நூற்றியெட்டு கரணங்களில் தொண்ணூறாவது கரணமாகும்.

விருச்சிகபாதமாக நின்று,வலது கையை வளைத்து ஸ்வஸ்திகமாக அமைத்து, இடது கையைப் பதாகையாகத் தொடைக்கு நேரே தொங்கவிட்டு ஆடி,மீட்டும் இடது காலையும் அதற்கு ஏற்பக் கைகளையும் அமைத்து நின்று ஆடுவது ஸிங்காகர்ஷிதகமாகும்

## இவற்றையும் காண்க

* நடராசர்
* நடராச தத்துவம்
* சிவதாண்டவங்கள்

* பரதநாட்டியம்
* கரணங்கள்
* பரதமுனிவர்

## ஆதாரங்கள்


## வெளி இணைப்புகள்
* நாட்டியக் கலைவிளக்கம் - யோகி ஸ்ரீ சுத்தானந்த பாரதியார் 
* ஸ்ரீ நடராஜர் தத்துவம் - அம்மன் தரிசனம் 
* பரஞ்சோதி யாத்திரை -  தெய்வமாக் கலை கல்கியின் சிவகாமியின் சபதம்

பகுப்பு:நூற்றியெட்டு சிவதாண்டவங்கள்
பாஞ்சசன்யம்

thumb|250px|சங்காயுதம்
**பாஞ்சசன்யம்** (சமஸ்கிருதம்: पाञ्चजन्य; ஆங்கிலம்: *Panchajanya*) அல்லது **பாஞ்சன்னிபம்** என்பது திருமாலுடைய சங்கின் பெயராகும். இந்த சங்கானது கடலில் கிடைக்கும் வலம்புரி சங்கின் வகையைச் சார்ந்தாக கருதப்பெறுகிறது. ஆழ்வார்களில் ஒருவரான பொய்கையாழ்வார் இந்த சங்கின் அம்சமாக கருதப்பெறுகிறார். பாஞ்சசன்யம் சங்காயுதம் என்றும், பொதுவாக சங்கு என்ற பெயரிலும் அறியப்பெறுகிறது.

பாஞ்சஜன்யம் சப்தப்ரம்ம வடிவம்.

## பெயர்க்காரணம்
தமக்கு வில்வித்தை கற்றுத்தந்த 'சாந்தீபனி' முனிவரின் மகனை மீட்க கடலில் வாழ்ந்த 'பாஞ்சஜன்யன்' என்ற அசுரனை ஸ்ரீகிருஷ்ணர் கொன்றார். சாகும் தருவாயில் கிருஷ்ணரைப் பணிந்த அந்த அரக்கனின் வேண்டுகோளின்படி, அவனது சாம்பலைத் திரட்டி சங்காக மாற்றி அவனது பெயராலேயே ஏந்திக்கொண்டார் என்று பாகவத புராணம் கூறுகிறது.

இந்த சங்கு பாஞ்சன் என்ற அசுரனிடம் இருந்ததாகவும் திருமால் அவனை போரில் வென்று சங்கினை பெற்றுக்கொண்டதால் பாஞ்சசன்யம் என்று பெயர் வந்தது. பஞ்ச இந்திரியங்களை அடக்குவதைக் குறிக்கவும் இப்பெயர் வழங்கப்படலாயிற்று.

## பாஞ்சஜன்யம் கிடைத்த வரலாறு

அமிர்தம் வேண்டி தேவர்கள் பாற்கடலை கடைந்தபோது ,வெளிவந்த பதினாறு வகை தெய்வீக பொருட்களில் இதுவும் ஒன்று என்று சொல்லபடுவது உண்டு. மகாபாரதக் கதையில் குருகுல வாசம் முடிந்ததும் குருநாதர் சாந்திபனிடம் குருதட்சணையாக என்ன வேண்டும் என்று கிருஷ்ணன் வினவிய போது,குரு தன் ஒரே மகனை பஞ்சஜணன் என்ற அரக்கன் கடத்தி கடலுக்கு அடியில் வைத்திருபதாகவும் ,அவனை மீட்டுக்கு கொடுக்குமாறும் கேட்டார். கிருஷ்ணரும் அந்த அரக்கனை வென்று அந்த சங்கு  வடிவத்தை வைத்துக்கொண்டதாக மகாபாரதம் கூறுகிறது.

## திருதலைச்சங்க நாண்மதியம்
தலைச்சங்க நாண்மதியம் என்னும் திருத்தலத்தில் இறைவனின் சங்கு மிளிர்ந்ததைக் கண்டு வியந்த திருமங்கை ஆழ்வார் அச்சங்கின் திருவழகைக் கண்டு, வியந்து அத்திருத்தலத்தை குறித்து பாசுரம் பாடினார்.

## காண்க
* தலைச்சங்காடு நாண்மதியப்பெருமாள் கோயில்

## ஆதாரம்


பகுப்பு:திருமாலின் ஆயுதங்கள்
நந்தகம்

**நந்தகம்** என்பது திருமாலுடைய வாளின் பெயராகும். இந்த ஆயுதம் பஞ்ச ஆயுதங்களில் ஒன்றாக கருதப்பெறுகிறது. ஆழ்வார்களில் ஒருவரான பேயாழ்வார் இந்த ஆயுதத்தின் அம்சமாகக் கருதப்பெறுகிறார்.

பத்தாந்திருமொழியில் பாடல் 111 ல் நாந்தக மேந்திய நம்பி சரணென்று என்ற வரி வருகிறது. இதற்கு நந்தகம் எனும் வடமொழிச்சொல்லே நாந்தகமாக நீண்டுகிடக்கிறது என ஸ்ரீ காஞ்சி பிரதிவாதி பயங்கரம் அண்ணங்காச்சாரி தனது  உரையில் குறிப்பிடுகிறார். 

## ஆதாரம்
 

பகுப்பு:திருமாலின் ஆயுதங்கள்
பகுப்பு:கையாற்றல் கருவிகள்
சத்தியபாமா

**சத்தியபாமா** அல்லது **சத்தியபாமை**, திருமாலின் எட்டாவது அவதாரமான கிருஷ்ணரின் மனைவியருள் ஒருவர்.இவர் பூமாதேவியின் அம்சமாக கருதப்பெறுகிறார். தன்னை ஈன்ற தாயால்தான் மரணம் நேரவேண்டும் என்று நரகாசுரன்(பூமாதேவியின் மகன்) எனும் அரக்கன் வரம் பெற்றிருந்ததாகவும், அதனால் கிருஷ்ணருக்கும் நரகாசுரனுக்கும் நடந்த போரில் ச‌‌த்‌தியபாமா‌ கிருஷ்ணனின் தேரோட்டியாக சென்று நரகாசுரரை வதைபுரிந்ததாகவும் வைணவ நூல்கள் கூறுகின்றன. 

## மேலும் காண்க
* சியாமந்தக மணி
* கண்ணனின் எண்மனையாட்டிகள்

## மேற்கோள்கள்


பகுப்பு:கண்ணனின் மனைவிகள்
பகுப்பு:பாகவத புராண மாந்தர்
திருப்பிரிதி

**திருப்பிரிதி** என்பது என்பது 108 வைணவத் திருத்தலங்களில் ஒன்றாகும்.  திருமங்கையாழ்வாரால் பாடல் பெற்ற இத்தலம்  இந்தியாவின் வட எல்லையான இமய மலையில் மானசரோவரம் என்ற  ஏரியின் அருகில் அமைந்துள்ளது. திருமங்கையாழ்வார் தனது தொடக்கப் பாடலாக இத்தலத்தையேப் பாடுகிறார். இத்தலம் எங்கு அமைந்துள்ளது என்பதில் கருத்து வேறுபாடுகள் நிலவுகின்றன. இத்தலம் ரிஷிகேசத்திலிருந்து பத்ரிநாத் செல்லும் வழியில் உள்ள ஜோஷி மடம் என்றும் கருதப்படுகிறது.  இந்த இடத்தில் தற்போது கோவில்களும், சிலைகளும் உள்ளது.  இன்னுமொருசாரர் நந்தப் பிரயாகை என்னுமிடமே திருப்பிரிதியாகுமெனவும் கூறுவர். இவ்விரண்டும் அல்லாமல் இமய மலைக்கு உட்புறம் அமைந்துள்ளது என்றொரு கருத்துமுண்டு.

## இறைவன், இறைவி

இத்தலத்தில் இறைவன் கிழக்கு நோக்கிய புஜங்க சயனக் கோலத்தில் பரம புருஷன் என அழைக்கப்படுகிறார். இறைவியின் பெயர் பரிமளவல்லி நாச்சியார் தீர்த்தம் இந்திர தீர்த்தம், கோவர்த்தன தீர்த்தம், மானசரோவரம் ஆகியன. விமானம் கோவர்த்தன விமானம் என்ற அமைப்பினைச் சார்ந்தது.

## சிறப்புகள்
திருமங்கையாழ்வார் முதன்முதலில் பாடல் செய்த தலம். இங்கிருந்துதான் இவர் தனது பயணத்தைத்  தொடங்கினார். இங்கிருந்து
தெற்கு நோக்கி வரும்போது வடநாட்டிலிருந்து தென்திசை வரும் வழியில் உள்ள தலங்களில் சிலவற்றை பாடிக் கொண்டே வந்து
தென்னாட்டுத் தலங்களைப் பற்றிப் பாடுகிறார். திருமங்கையாழ்வார் இத்தலத்திற்கு 10 பாசுரங்கள் வழங்கியுள்ளார்.	 
## மேற்கோள்கள்

பகுப்பு:108 திவ்ய தேசங்கள்
மத்தேயோ ரீச்சி

**மத்தேயோ ரீச்சி, சே.ச** (; அக்டோபர் 6, 1552 &ndash; மே 11, 1610; ; மரியாதைப் பெயர்:  ) என்பவர் இத்தாலிய இயேசு சபை குருவும், சீன இயேசு சபை மறைப்பணியைத்துவங்கிய தந்தையர்களுள் ஒருவராகவும் கருதப்படுபவர் ஆவார். இவருக்கு இப்போது இறை ஊழியர் பட்டம் அளிக்கப்பட்டுள்ளது.

## வாழ்க்கை சுறுக்கம்
மத்தேயோ ரீச்சி 1552ஆம் ஆண்டு மசேரடா, திருத்தந்தை நாடுகளில் பிறந்தார். உரோமையில் இயேசு சபை பள்ளியில் இறையியலும் சட்டமும் பயின்ற இவர், அச்சபையில் 1571ஆம் ஆண்டு இணைந்தார். 1577இல் இந்தியாவுக்கு சென்று மறைப்பணியாற்ற விண்ணப்பித்தார். மார்ச் 1578இல் லிஸ்பன் நகரில் பயனத்தை துவங்கி கோவாவை செப்டம்பர் 1578இல் அடைந்தார். நான்கு ஆண்டுகளுக்கு பின்னர், இவர் சீனா அனுப்பப்பட்டார்.

ஆகஸ்ட் 1582இல் இவர் சீனாவில் மக்காவு வந்தடைந்தார். சீனர்களுக்கு சேவை செய்த இவர், அவர்களுக்கு சூரிய கிரகணத்தை துள்ளியமாக கணக்கிட்டு உதவியதால் வாளி பேரரசரால் அரசவைக்கு அழைக்கப்பட்டு அரச ஆலேசகராக நியமிக்கப்பட்டார். இவ்வாறு பேரரண் நகரத்துக்குள் நுழைந்த முதல் வெளிநாட்டவர் இவர் ஆவார். பெய்ஜிங்கில் உள்ள அமல உற்பவ அன்னை பேராலயத்தை கட்டியவர் இவரே. இவ்வாலயமே இன்நகரின் மிகப்பழைய கிறித்தவ ஆலயமாகும். இவரே சீனர்களுக்கு இயந்திர கடிகாரங்களை அறிமுகம் செய்தவர். சீன கெய்ஃபேங் யூதர்களை (Kaifeng Jews) முதன்முதலில் மேற்கத்தியருக்கு அறிமுகம் செய்தவர் இவரே.

சீன நிலப்படத்தை முதன் முதலில் வரைந்தவர் இவரே. இவ்வேலை எவ்வளவு கடினமானதாயின் இவரின் இப்படைப்பு “Impossible Black Tulip” என அழைக்கப்படுகின்றது. கன்பூசிய படைப்புகளை இலத்தீனுக்கு சூ குவாங்குயி என்பவரருடைய துணையால் மொழிபெயர்த்தார்.

தனது 57ஆம் அகவையில் மே 11, 1610இல் இவர் இறந்தார். அக்காலத்தில் இறந்த வெளிநாட்டவர்களை மக்காவுவிலே அடக்கம் செய்யும் வழக்கம் இருந்தது. குறிப்பாக பேரரண் நகரத்துக்குள் அடக்கம் செய்யக்கூடாது என்னும் சட்டமும் இருந்தது. ஆயினும் ரீச்சி சீனர்களுக்கு செய்த சேவையினைப்பாராட்டி அவரை பேரரண் நகரத்துக்குள்ளே அடக்கம் செய்ய அரசர் அனுமதித்தார். இவ்வாறு பேரரண் நகரத்துக்குள் அடக்கப் செய்யப்பட்ட முதல் வெளிநாட்டவர் என்னும் பெருமையை இவர் அடைந்தார்.

## மேற்கோள்கள்


## வெளி இணைப்புகள்

*World Digital Library presentation of 職方外紀 六卷卷首一卷 or "Chronicle of Foreign Lands", 1623. அமெரிக்கக் காங்கிரசு நூலகம். This book explains Matteo Ricci's world map of 1574.
* Inculturation: Matteo Ricci's Legacy in China  [Short videos from Georgetown's Ricci Legacy Symposium.]
*''University of Scranton'': Matteo Ricci, S.J. 
*The Zhaoqing Ricci Center 
*''Article about the tomb of Matteo Ricci in Beijing''
*''Catholic Encyclopedia'': Matteo Ricci
*Ricci Institute for Chinese-Western Cultural History 
*Rotary Club Macerata Matteo Ricci (in Italian)
*Matteo Ricci moves closer toward beatification 

பகுப்பு:1552 பிறப்புகள்
பகுப்பு:1610 இறப்புகள்
பகுப்பு:இயேசு சபையினர்
பகுப்பு:இத்தாலியர்
பகுப்பு:இறை ஊழியர் பட்டம் பெற்றவர்கள்
இந்திய மலை அணில்

**இந்திய மலை அணில்** அல்லது **மலபார் மலை அணில்** (*Ratufa indica*) என்பது மரத்தின் மீது வாழும் மிகப்பெரிய அணில் வகையாகும். இவை பகலில் உணவருந்தும் பழக்கமும், தாவர உண்ணியாகவும், கிளைகளில் மீது வாழும் வகையாகவும் தெற்காசியாவில் உள்ளது. இது மகாராட்டிர மாநிலத்தின் மாநில விலங்காகவும் உள்ளது.

## உசாத்துணை

## மேற்கொண்டு கற்க
*
*
*
*
*
*
*

## புற இணைப்புகள்
*Indian giant squirrel (Ratufa indica)  - Arkive.org page on this squirrel, including a video clip of the animal in the wild.

பகுப்பு:அணில்கள்
பகுப்பு:இந்திய அகணிய உயிரிகள்
88

ஆண்டு **88** (**[[ரோம எண்ணுருக்கள்|LXXXVIII]]** ) என்பது பழைய ஜூலியன் நாட்காட்டியில் செவ்வாய்க்கிழமையில் தொடங்கும் ஒரு நெட்டாண்டு ஆகும். அக்காலத்தில் இவ்வாண்டு "அகஸ்டசு மற்றும் ரூபுசு ஆகியோரின் ஆட்சி ஆண்டு" (*Year of the Consulship of Augustus and Rufus*) எனவும், பண்டைய உரோமன் அப் ஊர்பி கொண்டிட்டா நாட்காட்டியில் "ஆண்டு 841" எனவும் அழைக்கப்பட்டது. நடுக் காலப்பகுதி முதல் ஐரோப்பாவில் அனோ டொமினி ஆண்டுகள் அறிமுகப்படுத்தப்பட்ட பின்னரே இவ்வாண்டுக்கு 88 என அழைக்கும் முறை நடைமுறைக்கு வந்தது. கிறித்தவ பொது ஆண்டு முறையில் இது 88வது ஆண்டாகும். இதற்கு முந்தைய ஆண்டு கிபி 87 ஆகும்.

## நிகழ்வுகள்
* முதலாம் கிளமெண்ட் (திருத்தந்தை) 4வது திருத்தந்தையாகப் பதவியேற்றார்.
* ஆன் அரசமரபு வழியில் ஆன்ங்கே (zhang he)  சகாப்தம் தொடங்கியது.

## இறப்புகள்
* ஆன் சாங்தி, சீன அரசர் (பி. 57)

## 88 இன் நாட்காட்டி

## மேற்கோள்கள்

பகுப்பு:88
பகுப்பு:80கள்
சிந்தை நிறைக்கும் சிவ வடிவங்கள்

**சிந்தை நிறைக்கும் சிவ வடிவங்கள்** என்பது வலையப்பேட்டை.ரா. கிருஷ்ணன் என்பவரால் எழுதப்பெற்ற நூலாகும்.  இது சக்தி விகடனில் தொடராக வெளிவந்து பின் விகடன் பதிப்பகத்தாரால் அச்சிடப்பட்டு வெளியிடப்பட்டுள்ளது. சிவ வடிவங்களையும், அவற்றிற்கான கதைகளையும் வழிபாட்டு முறைகளையும் விளக்கும் நூலாக இந்நூல் விளங்குகிறது.

## மேலும் காண்க
சைவ நெறி இலக்கியங்கள்

## ஆதாரம்
  

பகுப்பு:சைவ சமய நூல்கள்
நடராஜ வடிவம் தில்லைத் திருநடனம்

**நடராஜ வடிவம் தில்லைத் திருநடனம்** என்பது விபுலாநந்த அடிகள் என்பவரால் எழுதப்பெற்ற நூலாகும்.  1940 ம் ஆண்டு சென்னை ராமகிருஷ்ண மட தலைவரால் பிரசுகிக்கப்பட்ட இந்நூலானது, திருவாட்டி சண்முகம்பிள்ளை பொன்னம்மா அவர்களின் நினைவாகவும் வெளியிடப்பட்டுள்ளது.

சிவாகமங்களின் முடிபு, உருவத்திருமேனியை காட்சியாற் காணுதல், உருவத்திருமேனி அருள்வடிவம், ஒன்பது சிவபேதங்கள் என பல சைவ நெறிக்கொள்கைகளை விளக்குகிறது.

## ஆதாரங்கள்
 

பகுப்பு:சைவ சமய நூல்கள்
திரு ஆமத்தூர்க் கலம்பகம்

**திரு ஆமத்தூர்க் கலம்பகம்** (திருவாமத்தூர்க் கலம்பகம்) என்னும் நூல் இரட்டைப்புலவர்கள் பாடிய நூல்களில் ஒன்று. இது 14 ஆம் நூற்றாண்டு நூல். இந்த நூலைப் பாடியதால் இவர்களைக் “கண்பாவு கலம்பகத்திற்கு இரட்டையர்கள்” என்று பலராலும் பாராட்டப்படுகின்றனர். 

கலம்பக நூலின் உறுப்புகள் 18. இவற்றுடன் இவர்கள் இந்த நூலில் மேலும் சில உறுப்புகளையும் சேர்த்துப் பாடியுள்ளனர். நந்தி கலம்பகம், அளைடைய பிள்ளையார் கலம்பகம், திருப்பாதிரிப்புலியூர்க் கலம்பகம் ஆகியவை இவரது காலத்துக்கு முன் தோன்றிய கலம்பக நூல்கள். இந்த நூல்களில் காணப்படாத இடைச்சியார், கொற்றியார், குறத்தியார், பிச்சியார், யோகினியார், வலைச்சியார் உறுப்புப் பாடல்கள் இந்த நூலில் சேர்க்கப்பட்டுள்ளன. சொற்பொருள் நயம், மடக்கு, கற்பனை முதலானவை இந்த நூலில் மற்ற நூல்களில் காணப்படுவனவற்றைக் காட்டிலும் சிறப்பாக அமைந்துள்ளன. இவர்கள் இந்தக் கலம்பகம் பாடிய பிறகு ஆமத்தூரில் திசை மாறி மேற்குப் பக்கத்திலிருந்து கிழக்குப் பக்கமாக ஓடியதாம்.

இந்த நூலில் 101 பாடல்கள் உள்ளன. இவற்றில் காப்புச் செய்யுள் ஒன்று போக எஞ்சிய 100 பாடல்களும் அகப்பொருள் தரும் பாடல்கள். இவற்றில் சந்தப்பாடல்கள் மிகுதி. 
## அடிக்குறிப்பு

பகுப்பு:14 ஆம் நூற்றாண்டுத் தமிழ் நூல்கள்
பகுப்பு:கலம்பகங்கள்
தூறல் நின்னு போச்சு

**தூறல் நின்னு போச்சு** என்பது 1982 ஆம் ஆண்டு வெளியான தமிழ்த் திரைப்படம்.
இப்படத்தில் பாக்யராஜ், சுலக்சனா, செந்தில், நம்பியார் ஆகியோர் நடித்திருந்தனர்.

## நடிப்பு
*மஞ்சுளாவாக சுலக்சனா
*செல்லத்துரையாக பாக்யராஜ்

## திரைக்கதை
குடும்பப் பாங்கான காதல் திரைப்படம்.

## பாடல்கள்

## மேற்கோள்கள்

பகுப்பு:1982 தமிழ்த் திரைப்படங்கள்
பகுப்பு:இந்தியத் தமிழ்த் திரைப்படங்கள்
பகுப்பு:இளையராஜா இசையமைத்த திரைப்படங்கள்
பகுப்பு:கே. பாக்யராஜ் நடித்த திரைப்படங்கள்
பகுப்பு:எம். என். நம்பியார் நடித்த திரைப்படங்கள்
பகுப்பு:கே.பாக்யராஜ் இயக்கிய திரைப்படங்கள்
காளிங்க நர்த்தனம்

**காலிங்க நர்த்தனம்** என்பது வைணவக் கடவுளான கிருஷ்ணன், யமுனை ஆற்றில் வாழ்ந்துவந்த காலிங்கன் எனும் நாகத்தின் மீது ஆடிய நடனத்தினைக் குறிப்பதாகும். காளிங்கன் யமுனை நதியில் தன் விஷத்தினைக் கக்கி அந்த ஆறு முழுமையும் விஷமாக ஆக்கியதென்றும், பூப்பந்து விளையாடிய கிருஷ்ணன் யமுனையில் விழுந்த பந்தினை எடுக்க சென்ற போது, காலிங்கனுடன் சண்டையிட்டு, அதன் மேல் நடனமாடியதாக நம்பப்படுகிறது. இந்த நர்த்தனத்தினை சிற்பமாக சைவ வைணவக் கோவில்களில் காணலாம். 

ஊத்துக்காடு ஸ்ரீ வெங்கடசுப்பையர் ஸ்ரீ கிருஷ்ணகானம் என்ற பாடல்களின் தொகுப்பில் இந்த காலிங்க நர்த்தனத்தினைப் பற்றி பாடல் இயற்றியுள்ளார்.

## காண்க

## ஆதாரம்
  

பகுப்பு:கிருட்டிணன்
திருவிருத்தம்

யாப்பிலக்கண வகையில் கட்டளைக் கலித்துறை எனக் கூறப்படும் பாடல் இறைவனைப் பற்றியதாக அமையும்போது திருவிருத்தம் எனப் போற்றப்படுவது மரபு. 
* திருவிருத்தம் (நம்மாழ்வார்)
* திருவிருத்தம் (திருநாவுகரசர்)
திருவிருத்தம் (திருநாவுக்கரசர்)

திருநாவுகரசர் பாடிய தேவாரப் பாடல்களில் நான்காம் திருமுறையில் சரக்கறை என்னும் ஊரில் அமைந்துள்ள சிவபெருமான்மீது பாடிய பாடல்கள் சரக்கறைத் திருவிருத்தம் என்னும் பெயரைத் தாங்கியுள்ளன. யாப்பு நெறியில் கட்டளைக் கலித்துறை எனக் குறிப்பிடப்படும் பாடல்கள் இறைவனைப் பற்றியதாக அமையும்போது திருவிருத்தம் எனச் சிறப்பிக்கப்படுகின்றன. 

திருநாவுக்கரசர் பாடிய திருவிருத்தம் - எடுத்துக்காட்டு

திருவிருத்தக் கட்டளைக்கலித்துறை இலக்கண நோக்கில் சீர் பிரிப்பு
:விடையும் விடைப்பெரும் பாகாவென் விண்ணப்பம் வெம்மழுவாட்
:படையும் படையாய் நிரைத்தபல் பூதமும் பாய்புலித்தோல்
:உடையு முடைதலை மாலையும் மாலைப் பிறையொதுங்குஞ்
:சடையு மிருக்குஞ் சரக்கறை யோவென் றனிநெஞ்சமே.   

மேலே உள்ள பாடல் பொருள் உணரும் வகையில் பிரிக்கப்பட்டுள்ளது
:விடையும் விடைப் பெரும்பாகா என் விண்ணப்பம்; வெம் மழு ஆட்
:படையும் படையாய் நிரைத்த பல் பூதமும் பாய் புலித் தோல்
:உடையும் உடைதலை  மாலையும் மாலைப்பிறை  ஒதுங்கும்
:சடையும் இருக்கும் சரக்கறையோ என் தனி நெஞ்சமே.  
## வெளி இணைப்பு
* சரக்கறை - திருவிருத்தம் 

## அடிக்குறிப்பு

பகுப்பு:சைவ சமயம்
பகுப்பு:யாப்பிலக்கணம்
திரு ஆரூர்ப் புராணம்

**திரு ஆரூர் புராணம்** (திருவாரூர் புராணம்)  தமிழில் 16 ஆம் நூற்றாண்டில் தோன்றிய நூல்களில் ஒன்று. இதன் ஆசிரியர் சம்பந்த முனிவர். இவர் நிரம்ப அழகிய தேசிகரின் மாணாக்கர். இவர் இந்த நூலை அரங்கேற்றிய காலம் கி. பி. 1592. இது பாயிரம் உட்பட 111 சருக்கங்களாகப் பகுக்கப்பட்டுள்ளது. 2929 பாடல்களைக் கொண்டது. பல்வேறு தெய்வங்களுக்கு வணக்கம் சொல்லும் பாயிரப் பாடல்கள் மட்டுமே 35 உள்ளன. நூல் விருத்தப் பாடல்களால் ஆனது. 

நூலின் வரும் பாடல்களுக்கு இடையேயும் இவர் இறைவனைப் போற்றும் தோத்திரப் பாடல்கள் பலவற்றைச் சேர்த்துள்ளார். அவற்றுள் ஒன்று எடுத்துக்காட்டு; பாடல்கள் பொருள் நோக்கில் சொற்பிரிப்பு  செய்யப்பட்டுள்ளன.
:தெய்வப் பொருளே திருவாழ் நீழல்
:மெய் வைத்த அறம் பொருள் வேதியனே
:மை வைத்து ஒளிரும் மாணிக்கத்தானே
:சைவச் சுடரே சரணம் சரணம் 

கோக்குணச் சருக்கத்தில் சிவ பூசையைச் சிறப்பிக்கும் பாடல்
:ஈசனை பூசை செய்யில் இறந்திடாப் பவம் ஒன்று இல்லை
:ஈசனை பூசை செய்யில் எந்திடாப் பதம் ஒன்று இல்லை
:ஈசனை பூசை செய்யில் எய்திடாச் சித்தி இல்லை
:ஈசனை பூசை செய்யார் எய்திடா நிரயம் இல்லை.
## அடிக்குறிப்பு

பகுப்பு:16 ஆம் நூற்றாண்டுத் தமிழ் நூல்கள்
ரெக்ஸ் (இயந்திர மனிதன்)

**ரெக்ஸ்** (Rex)என்பது  செயற்கை உடலுறுப்பு அமைப்பியல், மரபு வழிப்பண்பியல் இரண்டையும் இணைத்து உருவாக்கிய மனிதனுமல்லாத மனித இயந்திரமுமல்லாத சைபர்க் (Cyberg) எனும் வகையைச் சேர்ந்த ஒரு மனித இயந்திரம் ஆகும்.  இலண்டனிலுள்ள சமூக உளவியலாளர் மருத்துவர் பெர்டாய்ட் மேயர், ரிச்சர்டு வாக்கர், மேத்யூ காடென் ஆகியோர் கூட்டு முயற்சியால் புறச்சட்டக அமைப்பில் 6 அடி உயரமுள்ள இவ்வியந்திர மனிதனை உருவாக்கியுள்ளனர்.  மின்கலத்தில் இயங்கும் இதயம், மனிதனின் சாதாரண இயக்க அளவில் ஒரு டிகிரி குறைவான அசைவைக் கொண்ட கைகள், கண்கள், காதுகள், நெகிழியாலான குருதி, எடையைத் தாங்கும் வகையில் கால்கள், உணவுக்குழல், மண்ணீரல், கணையம், சிறுநீரகம் என ஒவ்வொன்றும் உலகிலுள்ள பல்வேறு பல்கலைக் கழகங்களால் உருவாக்கப்பட்டுள்ளன.  மருத்துவர் பெர்ட்ராய்ட் மேயரின் முக வடிவமைப்பைக் கொண்டு இதன் முகம் வடிவமைக்கப்பட்டுள்ளது. இதை உருவாக்க 10 இலட்சம் அமெரிக்க டாலர்கள் செலவிடப்பட்டது. இது தற்போது இலண்டன் அறிவியல் அருங்காட்சியகத்தில் பார்வைக்கு வைக்கப்பட்டுள்ளது.

## உசாத்துணை
ந. சு. சிதம்பரம், *ரெக்ஸ் - புறச்சட்டக இயந்திர மனிதன்* -அறிவியல் ஒளி. மே 2013 இதழ். பக். 28,29 இல் வெளியான கட்டுரை.

பகுப்பு:தானியங்கியல்
திரு ஆனைக்கா உலா

**திரு ஆனைக்கா உலா** (திருவானைக்கா உலா)  என்னும் நூல் 15 ஆம் நூற்றாண்டில் வாழ்ந்த காளமேகப் புலவரால் பாடப்பட்ட நூல்களில் ஒன்று. வெண்ணாவல்  மரத்தடியில் எழுந்தருளியுள்ள சிவபெருமான் உலா வருவதாகப் பாடும் பாடல் இது. இதில் 461 கண்ணிகளும் 2 வெண்பாக்களும் உள்ளன. 

இத்தலத்தில் வழிபட்டுப் பேறு பெற்றதை ஆசிரியர் காளமேகப் புலவர் தலச்சிறப்பு கூறும் பகுதியில் குறிப்பிடுகிறார். 
##### பருவ விளையாட்டுகள்
மகளிர் விளையாட்டுகள் சிலவற்றை இந்த நூல் பருவமங்கையரைக் கூறும் பகுதியில் தெரிவிக்கிறது. இமனால் இந்த விளையாட்டு இந்தப் பருவத்தில் நிகழும் என்பதை உணரமுடிகிறது.

##### கழங்காட்டம்
கழங்கு ஒண்ணாங்கல் விளையாட்டில் மகளிர் ஒன்று, இரண்டு என ஏழு வரை எண்ணிக்கொண்டே கழற்சிக் காய்களை மேலே தூக்கிப் போட்டுப் பிடிப்பர். இந்த நூல் அதனை உணர்த்தும் வகையில் கழங்காட்டப் பாடலில் இறைவன் புகழை எண்ணிக்கை காட்டிப் பாடுகிறது.
#கயிலை வெற்பெடுத்த வீரன் உடல் சரிய ஊன்றிய தாள் ஒன்று
#ஆனைக்காவில் உறை ஓங்கார மூர்த்தி உரு இரண்டு
#கோலம் மூன்று ஆக்கி முடிக்கும் திருக்கருமம் மூன்று
#எம்மை ஏழு பிறப்பில் விழாமல் காத்தெடுக்கும் கரம் நான்கு
#மால் பார் காக்கத் தந்த பைடை ஐந்து
#சேவடி சேரத் தவம் செய் பண்பினார் வெல்லும் பகை ஆறு
#விடங்கர் என இருந்த இடங்கள் ஏழு
 
அழகுக்கு ஆரும் ஒவ்வாதான், அனைத்துலகை ஆள்வான், என்னானைக் கன்று, செழுநீர்த்திரன், தேவர்குலக் கொழுந்து, பின்னிரக்கம் செய்வான் முதலான தொடர்களால் இவர் சிவபெருமானை இந்த நூலில் போற்றி மகிழ்கிறார். 

திருக்கயிலாய ஞான உலா, ஆளுடைய பிள்ளையார் திருவுலா மாலை, சோழர் மூவர் உலா, தில்லை உலா, இரட்டையர் பாடிய தில்லை தெய்விக உலா ஆகிய உலா நூல்கள் இந்த நூலுக்கு முன்னோடி நூல்கள். 
## அடிக்குறிப்பு

பகுப்பு:16 ஆம் நூற்றாண்டுத் தமிழ் நூல்கள்
பகுப்பு:சைவ சமய உலாக்கள்
திருவுந்தியார்

உந்தி பறத்தல் மகளிர் விளையாட்டுகளில் ஒன்று. இரண்டு சிறுமியர் உந்திக்கொண்டு சுழன்று பறப்பர். பாடிக்கொண்டே பறப்பர். ஒருவர் பாடல் வினாவாக இருக்கும். மற்றொருவர் பாடல் விடையாக அமையும். 

மூச்சை மூலாதாரத்திலிருந்து உந்தி எழுப்பிச் சுழுமுனை வழியே துரியநிலைக்குப் பறத்தலாகிய 'உந்தி பறத்தல்' பற்றிச் சித்தாந்தத் திருவுந்தியார் நூல் குறிப்பிடுகிறது.
* திருவுந்தியார் (திருவியலூர் உய்யவந்ததேவ நாயனார்) - சைவ சித்தாந்த நூல்
* திருவுந்தியார் (மாணிக்க வாசகர்) - சைவத் திருமுறை - பகுதி
அன்பின்நகரம்

**அன்பின்நகரம்** (*Anbinnagaram*) என்பது தூத்துக்குடி மாவட்டம், சாத்தான்குளம் வட்டத்துக்கு உட்பட்ட ஒரு சிறிய கிராமப் பகுதியாகும். போதகர். சி. டி. இ. ரேனியஸ் அவர்களால் உருவாக்கப்பட்டது. இந்த ஊரில் நான்கு தெருக்கள் மட்டுமே இருக்கின்றன. இது முதலூர் ஊராட்சியால் நிருவகிக்கப்படுகிறது.

## அமைவிடம்
இந்த ஊரானது மாவட்ட தலைநகரான தூத்துக்குடிக்குத் தெற்கே 55 கிலோமீட்டர் தொலைவிலும், சாத்தான்குளத்தில் இருந்து 6 கிலோமீட்டர் தொலைவிலும்,  மாநிலத் தலைநகரான சென்னையில் இருந்து 671 கிலோமீட்டர் தொலைவிலும் உள்ளது.

## மக்கள்
இந்த ஊரில் வசிப்பவர்கள் அனைவரும் கிறித்தவ சமயத்தைச் சார்ந்தவர்கள். விவசாயத்தை முக்கியத் தொழிலாகக் கொண்ட இந்த ஊரின் கிழக்குப் பகுதியில் கருமேனி ஆற்று ஓடை உள்ளது. இந்த ஓடையில் மழைக்காலங்களில் மட்டுமே நீர் ஓடுகிறது.

## ஆலய விழாக்கள்
இவ்வூரின் ஆலய பிரதிஷ்டை பண்டிகை பெரிய வாரத்திலும், கோபுர பிரதிஷ்டை பண்டிகை மே மாத முதல் வாரத்திலும் நடைபெறும்.
## மேற்கோள்கள்

பகுப்பு:தூத்துக்குடி மாவட்டத்திலுள்ள கிராமங்கள்
திரு ஆனைக்காப் புராணம்

**திரு ஆனைக்காப் புராணம்** (திருவானைக்காப் புராணம்)  16 ஆம் நூற்றாண்டில் வாழ்ந்த கமலை ஞானப்பிரகாசர் இயற்றிய இரண்டு புராணங்களில் ஒன்று. மற்றொன்று திருமழப்பாடிப் புராணம்.   இந்த இரண்டு புராணங்களில் மழபாடிப் புராணம் அச்சாகியுள்ளது. ஆனைக்காப் புராணம் அச்சாகவில்லை. 

திருவான்மியார் டாக்டர் சாமிநாதையர் நூலகத்தில் **தந்திவனப் புராணம்** என்னும் பெயரில் சுவடியாக உள்ளது.   

திருவானைக்காப் புராணம் 571 பாடல்களைக் கொண்டது. இவை 14 சருக்கங்களாய் அமைந்துள்ளன. மழுவை என்னும் மழபாடிப் புராணம் பாடும்படித் தூண்டிய உலகநாத முனிவரே ஊக்கம் தந்து இதனையும் பாடும்படி செய்தார். இதனை இப் புராணத்தின் இறுதிப் பாடல் குறிப்பிடுகிறது.
:அறம் தரு காலை வாழி, அகிலாண்ட அம்மை வாழி
:நிறைந்திடும் அனைத்தும் கொற்றம் நிலமிசை வாழ்க, பாசம்
:துறந்திடும் உலகநாதன் தொலைவு இல் மெய்ப்புகழே வாழி
:திறந்திடு செம்பு நாதன் திருவடி வாழி வாழி. 
இதனை இந்நூலின் பாடல் பாங்கிற்கும் ஓர் எடுத்துக்காட்டாக வைத்துக்கொள்ளலாம்.
## அடிக்குறிப்பு

பகுப்பு:16 ஆம் நூற்றாண்டுத் தமிழ் நூல்கள்
மாண்புயர் (பாடல்)

**மாண்புயர் கீதம்** அல்லது **மாண்புயர் பாடல்** என்பது **மாண்புயர் இவ்வருட் சாதனத்தை** எனத்துவங்கும் **[[பாடுவாய் என் நாவே]]** என்னும் பாடலின் கடைசி இரு பத்திகளாகும். இது தாமஸ் அக்குவைனசால் நடுக் காலத்தில் இலத்தீனில் எழுதப்பட்ட பாடலாகும். கத்தோலிக்க திருச்சபையில் நற்கருணை ஆசீரின் முன் இது படப்படுவது வழக்கம். இது பாடலாகப்பாட இயலாத இடத்தில் இறைவேண்டலாக செபிக்கப்பட அனுமத்தி உண்டு.

## பாடல்
thumbnail|நற்கருணை ஆசீரின் முன் இப்பாடல் பாடப்படுகின்றது

## மேற்கோள்கள்


பகுப்பு:கிறித்தவ இறைவேண்டல்கள்
பகுப்பு:நற்கருணை
பகுப்பு:கிறித்தவப் பாடல்கள்
பீபி நாச்சியார்

**பீபி நாச்சியார்** என்பவர் மேல்கோட்டை செல்வநாராயணர் கோயில் உற்வசர் செல்வ நாராயணர் மேல் அன்பு கொண்ட இசுலாமிய பக்தையாவார். 

மேலக்கோட்டையில் தங்கியிருந்த இராமானுசர் கனவில் வந்த திருமால், தமது உற்சவர் சிலை இசுலாமிய அரசனால் கொள்ளையடிக்கப்பட்டு, தில்லியில் இருப்பதாகத் தெரிவித்தார். அதனை மீட்க இராமானுசர் தில்லி சென்று, இளவரசியின் அரண்மனையிலிருந்த விக்ரகத்தினை மீட்டுக் கொண்டுவந்தார். செல்வ நாராயணரை பிரிந்திருக்க இயலாமல் மொகலாய இளவரசியும் இராமானுசரை பின் தொடர்ந்தார். இசுலாமியப் பெண் என்பதால் கோவிலினுள் அனுமதி மறுத்தவர்கள், இராமானுசரின் வேண்டுகோளை ஏற்று அனுமதித்தனர். கோவிலுள் நுழைந்த இசுலாமிய இளவரசி திருமாலுடன் இணைந்ததாக நம்பப்படுகிறது.  

## ஆதாரம்


பகுப்பு:திருமாலின் மனைவிகள்
திருவுந்தியார் (மாணிக்கவாசகர்)

மாணிக்க வாசகர் பாடிய திருவாசகம் நூலில் திருவுந்தியார்  என்னும் தலைப்பில் 20 பாடல்கள் உள்ளன. யாப்பிலக்கண வகையில் இந்தப் பாடல்களைக் கலித்தாழிசை என்பர். இந்தப் பாடல்கள் தில்லையில் பாடப்பட்டவை.
பாடல் - எடுத்துக்காட்டு
:வளைந்தது வில்லு விளைந்தது பூசல் 
:உளைந்தன முப்புரம் உந்தீபற 
:ஒருங்குடன் வெந்தவா றுந்தீபற.
விளக்கம்
:(மேருமலை) சிவபெருமானின் வில்லாக வளைந்தது. அதனால் பூசல்போர் மூண்டது. அதனால் முப்புரம் என்னும் மூன்று கோட்டைகள் அழிந்தன - என்று சொல்லிக்கொண்டு உந்தீ பற - என்கிறாள் ஒருத்தி.
: மூன்று கோட்டைகளும் ஒரே நேரத்தில் பற்றி எரிந்தன - என்று சொல்லிக்கொண்டு உந்தீ பற - என்கிறாள் மற்றொருத்தி.
## அடிக்குறிப்பு

பகுப்பு:சைவ சமய இலக்கியம்
பாடுவாய் என் நாவே

**பாடுவாய் என் நாவே** என்பது கத்தோலிக்க திருச்சபையில் *[[கிறிஸ்துவின் திருவுடல், திருஇரத்தம் பெருவிழா]]வின்* போது நற்கருணையின் புகழினைக் குறித்துப் பாடப்படும் பாடல் ஆகும். இது மிகவும் குறிப்பாக பெரிய வியாழனின் *நற்கருணை இடமாற்ற பவனியின்* போது பாடப்படும். இப்பாடலின் கடைசி இரு பத்திகள் நற்கருணை ஆசீரின் முன் மாண்புயர் கீதம் என்னும் பெயரில் படப்படுவது வழக்கம். இது புனித தாமசு அக்குவைனசுவினால் இயற்றப்பட்டதாகும்.

இப்பாடல் கத்தோலிக்க திருச்சபைக்கு நற்கருணையின் *உட்கருபொருள் மாற்றத்தில்* (transubstantiation) உள்ள நம்பிக்கையை எடுத்தியம்புகின்றது.

## பாடல்

## இசை
இப்பாடலுக்கு யோகான் செபாஸ்தியன் பாக், வொல்ஃப்கேங்க் அமதியுஸ் மோட்ஸார்ட், பிராண்ஸ் சூபேர்ட் முதலிய பலர் இசையமைத்துள்ளனர்.

## மேற்கோள்கள்


பகுப்பு:நற்கருணை
பகுப்பு:கிறித்தவப் பாடல்கள்
பகுப்பு:கிறித்தவ இறைவேண்டல்கள்
பகுப்பு:பெரிய வியாழன்
அரை மதிப்புத் தடிமன்

**அரை மதிப்புத் தடிமன்** (*Half value layer* அல்லது *half-value thickness*) என்பது அயனியாக்கும் பண்புடைய எக்சு மற்றும் காமாக் கதிர்கள் ஓர் ஊடகத்தின் வழியாகச் சென்று வெளிப்படும் போது, கதிர்களின் ஆரம்பச் செறிவினைப் பாதியாகக் குறைக்கும் ஊடகத்தின் தடிப்பு ஆகும். கதிர் மருத்துவத் துறையில் கோபால்ட் 60 கருவி, அதிக ஆற்றல் மிக்க அண்மைக்கதிர் (Brachytherapy unit) கருவி, நேர்கோட்டு வேகவளர்த்திக் கருவிகள் (Clinac, Linac) முதலிய கருவிகளின் அமைவிடம் போதிய பாதுகாப்பாக இருக்க வேண்டிய சுவர்கனம் கணக்கிட, இந்த அரை மதிப்புத் தடிமன் பயன்படுகிறது. அண்மைக் கதிர் மருத்துவத்துறையில் கதிர் மூலங்கள் இருக்கும் கலங்களின் காப்பான தடிமனளவு காணவும் இது உதவுகிறது.

எந்த தடிமனளவு செறிவினை பத்தில் ஒரு பங்காக குறைக்கிறதோ அந்த தடிமனளவு, *பத்தில் ஒன்றாகக் குறைக்கும் தடிமனளவு* (tenth value layer) எனப்படும்.

## மேற்கோள்கள்

பகுப்பு:கதிர் மருத்துவம்
திருப்பரமபதம்

**திருப்பரமபதம்** அல்லது **வைகுண்டம்** (; ) என்பது 108 வைணவத் திருத்தலங்களில் ஒன்றாகும்.  வைணவ அடியவர்கள் கடைசி நிலையாகிய வீடுபேறு அல்லது மோட்சம் அல்லது முக்தி என்ற நிலை எய்தி செல்லும் இடமாகும். 8 ஆழ்வார்களால் 36 பாசுரங்களில் பாடல் பெற்ற தலமாகும். வைணவ அடியார்கட்கு, இறைவனன்றி தமக்குப் புகலிடம் யாதுமில்லை என்றெண்ணி அடியவர்கட்கு மோட்சத்தை நல்கும் இந்தப் பரமபதமே வைணவர்களின் கடைசி இலக்காகும். இதனை *திருநாடு* என ஆழ்வார் பாசுரங்களில் குறிக்கின்றனர்.  திருநாட்டைப் பற்றிப் புராணங்களாலும் ஆழ்வார் பாசுரங்களாலும் உணரலாம். இராமானுஜர் இயற்றிய வேதாந்த சங்கிரஹம் என்னும் நூல் திருநாட்டைப் பற்றித் தெளிவாகவும், நேரில் பார்ப்பது போலவும் விளக்கிப் பேசுகிறது. இராமானுஜர் இயற்றிய கத்யத்ரயத்தில் ஒன்றான வைகுண்டகத்யத்தில் பரமபத வர்ணனை சிறப்பாகக் கூறப்பட்டுள்ளது. இராமானுஜரின் வரலாற்றைப் பேசும் “ப்ரபந்நாம்ருத தர்ப்பணம்” என்னும் நூலில் பரமபதம் விளக்கப்பட்டுள்ளது.

## இறைவன், இறைவி
வீற்றிருந்த திருக்கோலத்தில் இறைவன்  பரமபதநாதன், வைகுண்டபதி என்று அழைக்கப்படுகிறான். இறைவி பெரியபிராட்டியார். தீர்த்தம் விரஜா நதி, அயிரமத புஷ்கரிணி.

## சிறப்புகள்

வைணவ சித்தாந்தங்களின் படி இங்கு செல்லும் ஜீவாத்மாக்கள் நித்யசூரிகள் ஆகின்றன. அதாவது எப்போதும் அழிவற்ற சக்தியைப் பெறுகின்றன. இங்கு இறைவனைப் போலவே வடிவம் அவர்கட்கும் உண்டாகிறது. ஆயினும் இறைவனோடு இரண்டறக் கலக்காமல் உடனிருந்து தொண்டு செய்து கொண்டு எப்போதும் பல்லாண்டிசைத்துக் கொண்டிருப்பர்.  நித்ய சூரியாகி இங்கு சென்றுவிட்டால் படைப்புகளும், பிரபஞ்சங்களும் என்னவென்று தெளிவாகத் தெரிவதால் இதற்கு தெளிவிசும்புத் திருநாடு என்று பெயர்.இதற்குமேல் அறிவதற்கு ஒன்றுமில்லையாதலால் இதற்கு எல்லைநிலம் என்பது பொருள். இங்கு அடையும் இன்பத்திற்கும் நலத்திற்கும் முடிவே இல்லாததால் நலமந்தமில்லதோர் நாடு என்பதும் இதற்குப் பெயர். இங்கு கிடைக்கும் இன்பம் “அந்தமில் பேரின்பம்” என்று நம்மாழ்வார் பாடுகிறார். வாசுதேவன் வைகும்படியான (வாழும்படியான) இருப்பிடமாதலால் வைகுண்டம் என்றும் பெயருண்டு.

## மேற்கோள்

பகுப்பு:108 திவ்ய தேசங்கள்
கௌமோதகி

**கௌமோதகி** (சமஸ்கிருதம்: कौमोदकी; ஆங்கிலம்: *Kaumodaki*; பொருள்: "மனத்தைக் கவர்பவர்") என்பது திருமாலின் பஞ்சாயுதங்களில் ஒன்றான கதையின் பெயராகும். பூதத்தாழ்வார் இந்த ஆயுதத்தின் அம்சமாக கருதப்பெறுகிறார். இந்த ஆயுதம் தண்டாயுதம், கதாயுதம் என்றும் அறியப்பெறுகிறது.

## ஆதாரம்


பகுப்பு:திருமாலின் ஆயுதங்கள்
தகிட்டிய மொழிகள்

**தகிட்டிய மொழிகள்** என்பன, கிழக்குப் பொலினீசிய மொழிகளின் நடுக் கிழக்குக் கிளையைச் சேர்ந்த ஒரு மொழிக் குழுவுக்குள் அடங்கும் மொழிகளைக் குறிக்கும். ராப்பாத் தீவில் பேசப்படும் ராப்பா மொழிகளும், மார்க்கேசிய மொழிகளும் நடுக் கிழக்குக் கிளையைச் சேர்ந்த மற்ற இரண்டு மொழிக் குழுக்கள்.

தகிட்டியமும் நியூசிலாந்து மாவோரியும், பேசுவோர் தொகையின் அடிப்படையில், இக்குழுவில் உள்ள மிகவும் முக்கியமான மொழிகள். தகிட்டியம் சொசைட்டித் தீவுகளின் முதன்மை மொழியாக இருப்பதுடன், பிரெஞ்சுப் பொலினீசியாவின் பெரும் பகுதியின் பொது மொழியாகவும் விளங்குகிறது. மாவோரி மொழி நியூசிலாந்தின் குறிப்பிடத்தக்க சிறுபான்மை மொழியாகவும், ஆங்கிலத்தோடு இன்னொரு உத்தியோக மொழியாகவும் உள்ளது.

இக்குழுவில் உள்ள பிற மொழிகள்:

: ஆசுத்திரல் மொழி
: மோரியோரி மொழி
: பென்ரின் மொழி
: ராரோத்தொங்க மொழி
: ரக்ககங்கா-மனிகிக்கி மொழி
: துவாமோட்டு மொழி

## வெளியிணைப்புகள்
*தகிட்டிய மொழிகளுக்கான எத்னோலாக் வகைப்பாடு 

பகுப்பு:பொலினீசிய மொழிகள்
திருவுந்தியார் உரை

திருவுந்தியார் என்னும் சித்தாந்த நூலுக்கு நல்லதோர் உரை எழுதப்பட்டுள்ளது. உரை எழுதியவரின் பெயர் தெரியவில்லை. உரை தெளிவாகப் பொருள் உணரும் வகையிலும், ஆங்காங்கே சில இலக்கணக் குறிப்புகளுடனும் அமைந்துள்ளது. 16 ஆம் நூற்றாண்டில் தோன்றியது.  
## உரை தரும் தெளிவுகளில் சில
* யோகப் பயிற்சியினாலே பிராணவாயுவை உள்ளடக்கித் தன்னுடைய போதத்தை  இறைவனிடத்துச் செலுத்துவதே வெற்றி. அல்லாத முயற்சிகள் இழிவு.
* இரவாகிய ஆணவமும், பகலாகிய மாயையும் இல்லாத இன்ப வெளியாகிய இறைவனிடம் அறிவால் உந்தி, பற.
* உந்தி பற என்பதற்கு இவர் கூறும் பொருள் விளக்கங்கள். (1) குற்றங்களினின்றும் உந்தி பற. (2) பற என்பது ஒருமை பன்மை மயக்கம். (3) தீமைகளெல்லாம் பறந்து போம்படி நிற்பீர்.

## அடிக்குறிப்பு

பகுப்பு:16 ஆம் நூற்றாண்டுத் தமிழ் நூல்கள்
பகுப்பு:தமிழ் உரை நூல்கள்
துவாமோட்டு மொழி

**துவாமோட்டு மொழி** அல்லது **பாவுமோட்டு மொழி** என்பது ஒரு தகிட்டிய மொழி ஆகும். துவாமோட்டுத் தீவுகளில் வாழும் 6700 பேரும், தாகிட்டியில் வாழும் மேலும் 2000 பேரும் இம்மொழியைப் பேசுகின்றனர். இதற்கு, பராத்தா, வகித்து, மராகா, ஃபகாத்தாவு, தப்புகோவே, நப்புக்கா, மிகிரோ ஆகிய மொழியியல் பகுதிகளில் வழங்கும் ஏழு கிளைமொழிகள் உள்ளன. இம்மொழி, ஆசுத்திரோனீசிய மொழிக் குடும்பத்தைச் சேர்ந்த பொலினீசிய மொழிப் பிரிவைச் சேர்ந்தது. இது, அவாய் மொழி, மாவோரி மொழி, குக் தீவு மாவோரி, ஈசுட்டர் தீவுகளில் பேசப்படும் ராப்பா நூயி மொழி ஆகியவற்றை உள்ளடக்கிய கிழக்குப் பொலினீசிய மொழிகளுடன் நெருங்கிய தொடர்புள்ளது.

## குறிப்புகள்

## வெளியிணைப்புகள்
*

பகுப்பு:பொலினீசிய மொழிகள்
திருவாலவாயுடையார்

**திருவாலவாயுடையார்** என்பவர் பதினோராம் திருமுறையின் முதற்பாடல் சீட்டுக்கவி என்னும்  பிரபந்தை எழுதியவராவார். இவரை மதுரை மீனாட்சியின் கணவன் சுந்தரேஸ்வராகிய சிவபெருமான் என்று சைவர்கள் நம்புகின்றனர். ஆனால் வரலாற்றறிஞர்கள் திருவாலவாயுடையார் எனும் பெயரில் எட்டாம் நூற்றாண்டில் ஒரு புலவர் வாழ்ந்திருக்ககூடுமென நம்புகின்றனர்.

சீட்டுக்கவி பிரபந்தமாவது, பாணபுத்திரன் என்பவருக்கு பொருளுதவி செய்யுமாறு சேரமான் பெருமாள் நாயனாருக்கு திருவாலவாயுடையார் எழுதிய மடலாகும்.

## ஆதாரங்கள்


பகுப்பு:பன்னிரு திருமுறை அருளாளர்கள்
கித்வாய் நினைவு புற்றுநோய் நிலையம்

**கித்வாய் நினைவு புற்றுநோய் நிலையம்** (*Kidwai memorial institute of oncology*) கர்நாடக மாநிலத் தலைநகர் பெங்களூருவில் அமைந்துள்ள புற்றுநோய் மருத்துவ மற்றும் ஆராய்ச்சி நிலையமாகும். அடித்தட்டு புற்று நோயாளிகளுக்காக, மகாரட்டிர மாநில ஆளுநராக இருந்த *ரஃபி அகமத் கித்வாய்*, பற்றுநோய் மருத்துவமனை அமைக்க 20 ஏக்கர் நிலமும் ஒரு இலட்சம் ரூபாயும் வழங்கினார். இந்த மருத்துவமனை மாரிகௌடா சாலையில் உள்ளது.

இந்நிலையம் 1973 சூன் 2 அன்று, 50 படுக்கைகளுடன் ஆரம்பிக்கப்பட்டது. 1980 இல் தன்னாட்சி பெற்றது. வட்டாரப் புற்றுநோய் மையமாக (Reginal cancer center) அதே ஆண்டு தரமுயர்த்தப்பட்டது. இந்திய மருத்துவ ஆய்வுக் கழகம் (ICMR) இதனைஆய்வு மையமாகவும் ஏற்றுள்ளது. ஏழை மக்களுக்காக தர்மசாலா மருத்துவமனை வளாகத்திலேயே உள்ளது. ஆண்டுச் செலவு சுமார் 20 கோடியாகும். பெரும் பகுதியை மைய, மாநில அரசுகள் வழங்குகின்றன.

## மேற்கோள்கள்

## வெளி இணைப்புகள்
# கித்வாய் நினைவு புற்றுநோய் நிலையம் 

பகுப்பு:பெங்களூர்
பகுப்பு:பெங்களூரிலுள்ள மருத்துவமனைகள்
 பகுப்பு:இந்தியப் பொது மருத்துவமனைகள்
டாட்டா நினைவு மையம்

**டாட்டா நினைவு மையம்** (*Tata memorial Centre*) அல்லது **டாட்டா புற்றுநோய் மருத்துவமனை** 1941-ல் டாட்டா குழுமத்தினரால் மும்பை பெருநகரின் பரேல் பகுதியில் ஆரம்பிக்கப்பட்டது. இந்தியாவின் முதல் புற்றுநோய் ஆய்வு மையமாகும். அனைத்து வசதிகளையும் கொண்ட முதன்மை மருத்துவமனைகளில் ஒன்றாகவும் உள்ளது. இவர்களின் ஆய்வு புற்றுநோய் தடுப்புமுறையில் அதிக அக்கறை எடுத்துள்ளது. 1962 ஆம் ஆண்டு முதல் அணு ஆற்றல் துறையின் (DAE-Department of Atomic Energy) ஓர் உறுப்பாகவும் உள்ளது. நாடு முழுவதிலிருந்தும் வெளிநாடுகளிலிருந்தும் நோயாளிகள் வருகை தருகிறார்கள். படிப்பு, ஆய்வு, மருத்துவம் எல்லாம் ஒரே நிலையத்தில் நடைபெறுகிறது.

## வெளி இணைப்புகள்
* அதிகாரபூர்வ இணையதளம் 
* ACTREC 
* PACT 
*

பகுப்பு:டாட்டா குழுமம்
 பகுப்பு:இந்தியப் பொது மருத்துவமனைகள்
பகுப்பு:மும்பை
திருவொற்றியூர்ப் புராணம்

திரு ஒற்றியூர்ப் புராணம் (திருவொற்றியூர்ப் புராணம்)  என்னும் நூல் 16 ஆம் நூற்றாண்டில் திருவொற்றியூரில் வாழ்ந்த ஞானப்பிரகாசரால் கமலை ஞானப்பிரகாசர் என்பவர் வேறு செய்யப்பட்டது. சிவஞான சித்தியார் பரபக்க உரை, சங்கற்ப நிராகரண உரை ஆகியனவும் இவரால் செய்யப்பட்ட நூல்கள். 

வடமொழியிலுள்ள பதுமம், பிரமாண்டம் ஆகிய புராணங்களை இவர் தமது திருவாரூர்க் குருநாதரிடம் கற்று, அவர் சொன்னபடி திருவொற்றியூர்ப் புராணத்தைத் தமிழில் இயற்றியுள்ளார். இந்த நூல் பாயிரத்துடன் 16 சருக்கங்களாகப் பகுக்கப்பட்டு 599 விருத்தப் பாடல்களைக் கொண்டுள்ளது. 

இதில் சொல்லப்படும் செய்திகளில் சில
*பிரளயத்தை ஒற்றிய காரணத்தால் இவ்வூர் ‘ஒற்றியூர்’ எனப்பட்டது.
*இவ்வூரில் சிவபெருமான் பலகையில் நடனமாடியதால் ‘பலகநாதர்’ என்னும் பெயர் பெற்றுள்ளார்.
*பாணினி இவ்வூரைப் பூசித்த பின்னர் வியாகரணம்  செய்தார்.
*வேதங்கள் இவ்வூரைப் பூசித்தன.
பாடல் – எடுத்துக்காட்டு 
:கண்ணுறு தத்த்துவங்கள் கடந்த அன்புருவாய் போற்றி
:எண்ணுறு வேள்விக்கு எல்லாம் இறையுமாய் இருந்தாய் போற்றி
:உள் நிறை உயிர்க்கு எல்லாம் உயிருமாய் உறைவாய் போற்றி
:நண்ணியே போற்றித் தொண்டர் இதயத்தில் நடிப்பாய் போற்றி
## அடிக்குறிப்பு

பகுப்பு:16 ஆம் நூற்றாண்டுத் தமிழ் நூல்கள்
துவாபர யுகம்

**துவாபர யுகம்** என்பது இந்துக் காலக் கணிப்பு முறையின் படி சதுர்யுகங்களுள் ஒன்றாகும். இந்த யுகமானது 8,64,000 (எட்டு லட்சத்து அறுபத்து நான்காயிரம்) ஆண்டுகள் கொண்டதாக கணிக்கப்பட்டுள்ளது. திருமால் அவதாரங்களில் கிருஷ்ணராக இந்த யுகத்தில் தான் அவதரித்தார். மகாபாரதப் போரும் இந்த யுகத்தில்தான் நடைபெற்றது. லெமூரியா கண்டமும் இந்த யுகத்தில் தான் இருந்தது. இதற்கு அடுத்த யுகமான கலியுகம் இந்த ஆண்டுகளின் எண்ணிக்கையில் பாதி அளவினை மட்டுமே கொண்டுள்ளது.

## இவற்றையும் பார்க்க
* யுகம்
* கல்பகாலம்

## ஆதாரம்


பகுப்பு:இந்தியக் காலக் கணிப்பு முறைகள்
பகுப்பு:இந்துக் காலக் கணிப்பு முறை
பகுப்பு:இந்து தொன்மவியல்
திருக்களிற்றுப்படியார் உரை

12 ஆம் நூற்றாண்டில் தோன்றிய திருக்களிற்றுப்படியார் என்னும் என்னும் நூலுக்கு, 16 ஆம் நூற்றாண்டில் தோன்றிய உரைநூலே **திருக்களிற்றுப்படியார் உரை** என்னும் இந் நூல்.. இந்த உரையை எழுதியவர் யார் எனத் தெரியவில்லை. திருவுந்தியார் உரைநூலுக்கு உள்ள அத்துணைச் சிறப்புகளும் இந்த நூலுக்கும் உண்டு.

## இதில் உள்ள செய்திகளில் சில
*ஆசிரியரின் தீட்சை இல்லாமல் ஞான்ம் வராது.
*கருவிகளினாலே  சிவனைக் காணமுடியாது எனக் கண்டுகொள்க.
*ஆன்ம போதம் பெற்றவர் எந்தப் பாதத்தில்  இருந்தாலும் அதுவே ஞானம் தரும் எனக் கண்டுகொள்க 
*ஞானிக்கு வினை  இல்லை 
*பெத்தத்திலும், முத்தியிலும் ஆன்மாவுக்குச் செயல் இல்லை. 
*சிவன் கிருத்தியம்  பண்ணான்.

## திருக்களிற்றுப்படியார் விளக்கம்
*தில்லை நடராசப் பெருமான் சிற்சபைக்கு ஏறும் படிகள் துதிக்கையை உடைய யானையின் மத்தகம் யானைத்தலை போல இருப்பதால் இந்தப் படி திருக்களிற்றுப்படி. இந்தப் படியில் ஏறும் மன-வழியை மார்க்கத்தை விளக்கும் நூல் திருக்களிற்றுப்படியார்.
*தன்மீது ஏறுவோருக்கு யானை தன் காலை மடக்கிப் படிந்து கொடுப்பது போலத் தன்னை நினைப்பவர்களுக்குச் சிவன் என்னும் களிறு படிந்துகொடுப்பதால் இது களிற்றுப்படி. களிறு இறைவன் ஆனதால் இது திருக்களிறு. 'ஆர்' நூலுக்குத் தரும் சிறப்பு விகுதி.

## அடிக்குறிப்பு

பகுப்பு:16 ஆம் நூற்றாண்டுத் தமிழ் நூல்கள்
பகுப்பு:தமிழ் உரை நூல்கள்
திரேதா யுகம்

**திரேதா யுகம்** என்பது இந்துக் காலக் கணிப்பு முறைன் படி சதுர்யுகங்களில் ஒன்றாகும். இந்த யுகமானது, 12,96,000 ஆண்டுகளை கொண்டதாகும். இந்த யுகத்தின் தொடக்கநாள் அட்சய திருதியை என்று விழாவாகக் கொண்டாடப்படுகிறது.

* பிருகு சம்ஹிதா எனும் சோதிட சாஸ்திர நூலானது இந்தயுகத்தில் எழுதியதாக கருதப்பெறுகிறது.
* திருமாலின் தசவதாரங்களில் இராம அவதாரம் இந்தயுகத்தில் எடுக்கப்பட்டதாக கருதப்பெறுகிறது.

## இவற்றையும் பார்க்க
* யுகம்
* கல்பகாலம்

## ஆதாரம்


பகுப்பு:இந்தியக் காலக் கணிப்பு முறைகள்
பகுப்பு:இந்துக் காலக் கணிப்பு முறை
பகுப்பு:இந்து தொன்மவியல்
தையல் வகைகள்

ஆடை தயாரிப்புக் கலையில் ஒரு தையல் கட்டு எனப்படுவது ஒருதடவை நூல் துணியில் அல்லது ஆதாரத்தில் முடிச்சு அல்லது வளையம் இடுவதாகும். இயந்திரத் தையல் ஆயினும் கைத் தையல் ஆயினும் தயல் கட்டு என்பது தையலின் அடிப்படை ஆகும்.. சிறப்புடைய பல்வேறுபட்ட தையல் முறைகள் வேறுபட்ட நோக்கங்களுக்ககப் பயன்படுத்தப்படுகின்றன.

## தையலின் வகைகள்
தையல் ஊசி மூலம் இடப்படக் கூடிய இந்த தையல் வகைகள் அவை இடப்படும் ஊசிக் கண் அமைப்பில் மாறுபடும்: அடிப்படையில் தையல் இரு வகைப்படும்.

# **அடிப்படைத்தையல்:** இது சோம் தையல்,விசுபம் தையல், சிறுநூலோடி, பெருநூலோடி, துன்னாத்தையல் முதலியவற்றை அடக்கும்.
# **அலங்காரத்தையல்:** இது சங்கிலித்தையல், நரம்புத்தையல், நிரப்புத் தையல், மீன் முள்ளுத் தையல், கம்பளித்தையல் ஆகியவற்றை அடக்கும்.

### சோம் தையல்
thumbnail|வலது|சோம் தையல் முறை
பொருத்துக்களை இணைப்பதற்கான அடிப்படைத் தையலாக சோம் தையல் பயன்படும். லேசு வகைகளைப் பொருத்தவும், அலங்கார வேலைகளுக்கும் இது பயன்படும். ஆடைகளில் உள்ள பொத்தலை மறைஇஅவும் இது பயனுடையது.

### சிறு நூலோடி
thumbnail|இடது|நூலோடி தையல் முறை
இது சிறு நூலோடி, பெரு நூலோடி என இரு வகைப்படும். இவை தற்காலிக தையல் தேவைகளுக்கான முறைகளாகும். சிமோக்கிங் தையலுக்கு சுருக்கி எடுக்கவும் பெரு நூலோடி மடிப்புக் குலையாமல் இருத்தல் முதலான தையல்களுக்கும் பெரிதும் பயன்படும்.

## மேற்கோள்கள்

பகுப்பு:தையல்
எதிர்நீச்சல் (1968 திரைப்படம்)

**எதிர்நீச்சல்** (*Edhir Neechal (1968 film*))  கை. பாலசந்தர் இயக்கி  1968 ஆம் ஆண்டில் வெளிவந்த தமிழ் திரைப்படம். இதில் நாகேஷ், மேஜர் சுந்தர்ராஜன், ஜெயந்தி, சௌகார் ஜானகி, முத்துராமன்,  மேஜர் சுந்தர்ராஜன், எஸ். என். லட்சுமி மற்றும் பலர் நடித்துள்ளனர். சோம்பு மித்ராவின் காஞ்சன்ரங்கா என்ற வங்க மொழி நாடகத்தின் பாதிப்பில் இதே பெயரில் உருவாக்கப்பட்ட பாலசந்தரின் நாடகத்தை அடிப்படையாகக் கொண்ட படம் இது. இத்திரைப்படம் 12 திசம்பர் 1968 இல் வெளியிடப்பட்டு, வணிகரீதியாக வெற்றி பெற்றது. பாலச்சந்தர் சிறந்த வசன எழுத்தாளருக்கான தமிழ்நாடு அரசு திரைப்பட விருதைப் பெற்றார். இது தெலுங்கில் சம்பரலா ராம்பாபு (1970) என்றும் இந்தியில் லகோன் மே ஏக் (1971) என்றும் மறு ஆக்கம் செய்யப்பட்டன.

## கதை
எதிர்நீச்சல் படம் ஐந்து குடும்பங்கள் வசிக்கும் ஒரு ஒட்டுக் குடித்தன குடியிருப்பில் அனாதையான மாது (நாகேஷ்) மாடிப்படிக்கு கீழ் குடியிருந்து கொண்டு அங்கு வசிக்கும் குடித்தனக்காரர்கள் ஏவும் வேலையைச் செய்து, அவர்கள் தரும் உணவால் ஓரளவு தன் பசியாறி வாழ்வதையும் தனது வறுமையிலும் கல்லூரில் படித்து முன்னேறுவதையும் கதைக்களமாகக் கொண்டுள்ளது கை. பாலசந்தர் அவர்கள் எல்லோரும் ஏதோ ஒன்றின் மேல் பைத்தியம் என்னும் கருத்தை நினைவூட்டுகிறார்.

## பாடல்கள்
இப்படத்திற்கு வி. குமார் இசையமைத்தார். பாடல் வரிகளை வாலி எழுதினார். "அடுத்தாத்து அம்புஜத்தை பார்த்தேளா" என்ற பாடல் கருநாடக ராகத்தில் மோகனம் என்ற இராகத்தில் அமைக்கப்பட்டு பிரபலமடைந்தது.  1960களின் பிற்பகுதியில் பி. பி. ஸ்ரீனிவாசின் திரைப்பட வாழ்க்கை வீழ்ச்சியடைந்திருந்தாலும், தி இந்து நாளிதழின் பி. கோலப்பன் "தாமரை கன்னங்கள்" பாடல் "இந்த காலகட்டத்தில் அவரது சிறந்த பாடல்களில் ஒன்று" என்று விவரித்தார்.

## மேற்கோள்கள்

## நூல் பட்டியல்
* 

## வெளி இணைப்புகள்
* 

பகுப்பு:1968 தமிழ்த் திரைப்படங்கள்
பகுப்பு:இந்தியத் தமிழ்த் திரைப்படங்கள்
பகுப்பு:சௌகார் ஜானகி நடித்த திரைப்படங்கள்
பகுப்பு:கே. பாலசந்தர் இயக்கிய தமிழ்த் திரைப்படங்கள்
பகுப்பு:நாகேஷ் நடித்த திரைப்படங்கள்
பகுப்பு:முத்துராமன் நடித்த திரைப்படங்கள்
பகுப்பு:வி. குமார் இசையமைத்த தமிழ்த் திரைப்படங்கள்
பகுப்பு:மனோரமா நடித்த திரைப்படங்கள்
பகுப்பு:மேஜர் சுந்தரராஜன் நடித்த திரைப்படங்கள்
பகுப்பு:தேங்காய் சீனிவாசன் நடித்த திரைப்படங்கள்
சித்தர் மெய்யியல்

**சித்தர் மெய்யியல்** என்பது சித்தர்கள் கூறிய அல்லது கடைபிடித்த வாழ்வியல் நெறியாகும். இது தாசமார்கம், சற்மார்க்கம், சகமார்க்கம், சன்மார்க்கம் என்ற வகைப்படுத்தப்படுகிறது.

* தாசமார்க்கம் - ஆலயம் அமைத்து இறைவனை சடங்குகளின் முறைப்படி வணங்குதல்
* சற்மார்க்கம் - இறைவனை வழிபடும் முறையை குருவிடமிருந்து கற்று அதன் படி நடத்தல்
* சகமார்க்கம் - இறைவனை நண்பனாக கருதுதல்
* சன்மார்க்கம் - குருவின் அருளைப் பெற்று ஞானமடைதல் 

## இவற்றையும் காண்க
* சைவ சிந்தாந்தம் சித்தர் மெய்யியல் ஒப்பீட்டு அட்டவணை

## கருவி நூல்
சித்தர்கள் - இளமுனைவர் தமிழ்ப்பிரியன், அலமு புத்தக நிலையம்

பகுப்பு:சித்தர் மெய்யியல்
புராணம் பாடிய தென்காசிப் பாண்டியர்

முகம்மதியர் படையெடுத்து மதுரையை அழித்தபோது அங்கிருந்த பாண்டியர் பல கிளையினராகப் பிரிந்து தெற்கு நோக்கி நகர்ந்து கொற்கை, கருவை எனப்படும் கரிவலம்வந்த நல்லூர், தென்காசி முதலான இடங்களில் இருந்துகொண்டு சிற்சில ஊர்களை ஆண்டுவந்தனர். இவர்களைப் பொது வகையால் **தென்காசிப் பாண்டியர்** எனக் குறிப்பிடுவது வழக்கம்.  இவர்களில் மூன்று பாண்டியர் சிறந்த தமிழ்ப் புலவர்களாகவும் விளங்கினர். இவர்களால் பாடப்பட்ட நூல்கள் இலக்கிய வரலாற்றில் குறிப்பிடத் தக்கவை. 
##### பாண்டியர் பாடிய நூல்கள்
* அபிராம பராக்கிரம பாண்டியன் - இவனது வரலாறு விளங்கவில்லை
* சடைய வர்மன் பராக்கிரம பாண்டியன் - இவனது தலைநகர் கருவை. காலம் 1543 - 88, இவனது மக்கள் மூவர். மூவரும் புலவர்களாக விளங்கித் தமிழில் நூல்கள் இயற்றியுள்ளனர்.
* திருநெல்வேலிப் பெருமான் என்னும் நெல்வேலி மாறன். இவனது தலைநகர் தென்காசி. காலம் 1552 - 64. இவனுக்குக் குழந்தை இல்லை. எனவே பராக்கிரம பாண்டியனின் குழந்தைகள் மூவரையும் தத்து எடுத்துக்கொண்டான்.
பாண்டியப் புலவர்கள் மூவர். இவர்கள் பராக்கிரம பாண்டியனின் மக்கள். நெல்வேலி மாறனின் தத்துப்பிள்ளைகள் 
##### செய்தி நிரல்

##### மேலும் காண்க
* பாண்டியர் பாடிய நூல்கள்
##### அடிக்குறிப்பு

பகுப்பு:தென்காசிப் பாண்டியர்கள்
தமிழ்க் காப்பியங்கள் (காலநிரல்)

காப்பியம் என்பது தலைவனின் வரலாற்றைக் கூறும் இலக்கியம். காப்பியத் தலைவன் ஒருவனையோ, பலரையோ இது கொண்டிருக்கும். அறம், பொருள், இன்பம், வீடு என்னும் நாற்பொருளும் பயப்பதாக இருக்கும். செய்யுள் வடிவில் அமைந்திருக்கும். வேறு மொழியிலுள்ள நூலைத் தழுவி உருவாக்கப்பட்ட காப்பியங்களும் தமிழில் உண்டு. சமயம் தழுவிய காப்பியங்கள் தமிழில் மிகுதி.

## 1

## 2

## 3

## 4

## 5

## அடிக்குறிப்பு

## வெளி இணைப்புகள்
* சங்க காலம் முதல் இக்காலம் வரையிலான தமிழ் இலக்கிய வரலாறு -காணொலி  

பகுப்பு:தமிழ் இலக்கிய வரலாறு
உறந்தைவளர் நாட்டுவளப்பம் (நூல்)

**உறந்தைவளர் நாட்டுவளப்பம்** என்பது  முத்தையன் சேதிராயர் எழுதிய நூல். இவர் கல்லாதவர் எனவும் இவர் பாடிய பாடல்களை இவர் தம்பி குறித்து வைத்துக் கொண்டு, ஏட்டில் எழுதியதாகவும், பின்னர் அதைத் தாம் பிழைத் திருத்தி நூலாக வெளியிட்டதாகவும் நக்கீரர் கூறுகிறார். ஒரத்தநாடு வட்டத்தின் உள்ளூர் மக்களின் வாழ்வியல். வழிபாட்டு முறைகள், பண்பாடு, சாதிப் பிரிவுகள் ஆகியவற்றை எழுதியுள்ளார். முத்தையன் பாடிய சந்தம் கொண்ட பாடல்களுக்கு உரைநடையிலும் விளக்கியுள்ளார் நக்கீரர். சில தகவல்களுக்கு ஆதாரங்கள் கிடைக்கவில்லை என்று கூறியுள்ளார். பிற நூலாசிரியர்களின் சான்றுகள் ஆங்காங்கே எடுத்தாளப்பட்டுள்ளன. இந்த சுற்றுப்புறத்து ஊர்களின் சென்ற நூற்றாண்டின் வாழ்வியலை அறிய முடிகிறது.

## வெளியிணைப்புகள்

பகுப்பு:நாட்டுப்புறவியல் தமிழ் நூல்கள்
பகுப்பு:நாட்டுப்புற இலக்கியங்கள்
பகுப்பு:1997 தமிழ் நூல்கள்
பகுப்பு:இந்தியத் தமிழ் நூல்கள்
பகுப்பு:வரலாற்றியல் தமிழ் நூல்கள்
துவார்த்தே பர்போசா

**துவார்தே பர்போசா** (*Duarte Barbosa*, 1480, லிஸ்பன், போர்த்துக்கல் - 1 மே 1521, பிலிப்பைன்ஸ்) போர்த்துகல்லைச் சேர்ந்த எழுத்தாளர் மற்றும் கடல்வழிப் பயணி ஆவார். கி.பி 1500 மற்றும் 1516-17 இடையே போர்த்துகீசியர் இந்தியாவில் (கேரள மாநிலத்தின் கண்ணூர்) நடத்திய தொழிற்சாலைகளில் எழுத்தராகவும், மலையாள மொழிபெயர்ப்பாளராகவும் பணிபுரிந்தார். தனது மைத்துனர் பெர்டினென்ட் மகெலன்]] தலைமையில் உலகைச் சுற்றிய முதல் கடல் பயணத்தில் இணைந்து கொண்டார்.

அவர் கி.பி 1516-ல் எழுதிய "துவார்த்தே பர்போசாவின் நூல்" (Livro De Duarte Barbosa) இந்தியப் பெருங்கடல் பயணம் குறித்த போர்த்துகீசியம் பயண இலக்கியம் நூல்களில் முன்னோடியாகும்.

கி.பி 1521-ல் பிலிப்பைன்ஸ் சென்ற பர்போசா, செபு தீவின் அரசர் ராஜா ஹுமாபான் (rajah Humabon) உடன் போர்த்துகீசியர் நடத்திய போரில் மகெலனுடன் பங்கு கொண்டார். போரில் வென்ற செபு அரசர் அளித்த விருந்தில் கலந்து கொண்ட பர்போசா, நஞ்சு கலந்த உணவின் மூலம் கொல்லப்பட்டார்.

## உசாத்துணை

## நூல்பட்டியல்
* Duarte Barbosa, Mansel Longworth Dames, (1518) "The book of Duarte Barbosa: an account of the countries bordering on the Indian Ocean and their inhabitants", Asian Educational Services, 1989, 

பகுப்பு:போர்த்துக்கேய எழுத்தாளர்கள்
பகுப்பு:1521 இறப்புகள்
பகுப்பு:போர்த்துக்கேய நாடுகாண் பயணிகள்
பகுப்பு:1480 பிறப்புகள்